— Праект “Электронная школа” стартаваў у жніўні 2013 года. Усяго ў ім удзельнічала 11 устаноў адукацыі Мінска (сярод іх — сярэднія школы №№ 196, 101, 161, 51, гімназіі №№ 31, 37, 40). Прычым спецыяльна падбіраліся навучальныя ўстановы з розным узроўнем матэрыяльна-тэхнічнага забеспячэння, каб убачыць тыя моманты, якія трэба дапрацоўваць, развіваць і пазіцыяніраваць як далейшы шлях развіцця ў плане інфарматызацыі ўстаноў адукацыі. І калі электронныя журналы і дзённікі апрабоўваліся ва ўсіх установах, то карта навучэнца першапачаткова ўкаранялася толькі ў трох школах. Паступова да яе выкарыстання пачалі падключацца астатнія ўдзельнікі праекта. Звязана гэта было перш за ўсё з тым, што для выкарыстання карты навучэнца неабходна пэўная інфраструктура ва ўстанове адукацыі. Акрамя таго, неабходна вялікая тлумачальная работа з бацькамі, бо карта навучэнца — універсальны дакумент, які сумяшчае банкаўскую карту з рознымі іншымі дадаткамі (пропуск у школу, праязны білет, аплата за харчаванне, абслугоўванне ў бібліятэцы і інш.). З бацькамі вучняў заключаўся дагавор на банкаўскае абслугоўванне. Як звычайная банкаўская карта, карта навучэнца дзейнічае тэрмінам не больш за 5 гадоў. Калі дзеці выпускаюцца са школы, то дзейнасць яе перапыняецца.